[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 7.4.2008 г.

COM(2008) 186 окончателен.

СЪОБЩЕНИЕ НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

относно доклада на работната група за Северна Ирландия

{SEC(2008)447}

СЪОБЩЕНИЕ НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

относно доклада на работната група за Северна Ирландия

1. Въведение

Укрепването на мира в Северна Ирландия е от първостепенно значение за населението на този регион. Ясно е обаче, че в случая има и значително европейско измерение, тъй като жителите на Северна Ирландия са граждани на Европейския съюз, който е основан на принципите на мира, стабилността и просперитета. Това е причината Комисията да бъде особено удовлетворена, че е поканена да подкрепи мирния процес в Северна Ирландия, и по-специално, като подпомогне региона в усилията му да подобри своята икономическа конкурентоспособност и да създаде устойчива заетост за своите жители. Комисията е окуражена особено от придаването на приоритетна важност на икономическото развитие на Северна Ирландия от политическите водачи.

Ключов момент в мирния процес беше повторното създаване през май 2007 г. на децентрализирана администрация в Северна Ирландия, въз основата на поделяне на властта между общности, между които през последните десетилетия е имало дълбока пропаст. Това историческо събитие означава, че Северна Ирландия има потенциал да се превърне в пример за това как дълбоко политическо разделение може да бъде превъзмогнато завинаги и за това как дори при най-трудни обстоятелства може да бъде създадено по-свободно, толерантно и демократично общество. Също през май 2007 г. при посещението си в Северна Ирландия председателят на Комисията Жозе Мануел Барозо обяви решението си да създаде работна група в Комисията, подчинена на комисар Данута Хюбнер, за да подкрепи мирния процес, като особено внимание бе обърнато на генерирането на растеж и повече работни места в съответствие с цялостната Лисабонска стратегия на Съюза[1]. Наистина, работната група за Северна Ирландия е пример за ново и по-близко сътрудничество между Северна Ирландия и службите на Комисията в момент, когато постепенно се приближава краят на дългия период, в който регионът е получавал значителни общностни помощи, и когато той все повече ще разчита на своите собствени ресурси.

В приложението към настоящото съобщение е представен докладът за работата на работната група за Северна Ирландия. Като цяло, в доклада се потвърждава, че Северна Ирландия, която се възстановява от дълъг период на конфликти, е изправена пред множество предизвикателства от социално-политически характер. Въпреки че по много от главните икономически показатели, като равнище на безработица или БВП на глава от населението, сравнението със средните стойности за Съюза е много благоприятно, регионът носи отпечатъка от периода на конфликти: висока степен на зависимост от публичния сектор, склонност да се избягва поемането на риск и ниско ниво на развитие на предприемачеството, негативен образ на региона за международните инвеститори и висок дял на незаетото в икономическа дейност население. Същевременно, вече постигнатата стабилност предлага възможност за нарастване на икономическите постижения. Това е контекстът, в който работната група за Северна Ирландия проучи въпроса как регионът да бъде по-добре интегриран в политиките на ЕС, за да се подпомогне икономиката му да се придвижи нагоре по веригата на стойността и да влезе във висшата лига на иновативните региони. Както е обяснено по-долу, успоредно с анализа са предприети множество инициативи.

2. Задачи на работната група за Северна Ирландия

Конкретните задачи на работната група за Северна Ирландия са да подкрепя усилията в Северна Ирландия за подобряване на конкурентоспособността и за създаване на устойчива заетост, като мобилизира службите на Комисията, които имат най-пряко отношение към програмите за конкурентоспособност и устойчива заетост[2]. Като особено важно се смята намаляването на зависимостта от публичния сектор и създаването на по-динамичен частен сектор. Като изпълнява тази задача и като подготвя настоящия доклад, работната група за Северна Ирландия олицетворява новото партньорство между администрацията в региона и Комисията, както и опита да се стимулира качествената промяна в неговата съдба. На оперативно равнище, работната група за Северна Ирландия :

- предприе, въз основа на анализ на социално-икономическия профил на региона, подробен преглед на постиженията на Северна Ирландия в рамките на различни политики на ЕС, по-специално през предшестващия период на планиране — 2000—2006 г., които са съпоставени, при подходящи условия, с други части на ЕС;

- формулира въз основа на този преглед предложения и препоръки как администрацията, частният сектор, университетите и изследователските институти и други икономически действащи лица могат да дадат своя принос за Общността и да получат ползи от сътрудничеството с нея.

С властите в Северна Ирландия бяха провеждани консултации през целия период от създаването на работната група за Северна Ирландия до подготовката на настоящия доклад. Бе осъществено тясно сътрудничество с тях. Бяха проведени консултации и с ключовите действащи лица в Северна Ирландия, включително с местните членове на Европейския парламент, с доброволните организации, както и със социалните партньори.

3. Северна Ирландия в контекста на политиката на ЕС

По отношение на конкретни области на политиката, подробно разгледани в доклада, се прави общото заключение, че Северна Ирландия, макар и привидно е по-слабо ангажирана в политиките на ЕС, отколкото останалата част от Обединеното кралство и Ирландия, като цяло е постигнала успехи, които ѝ правят чест. Първо и най-важно, регионът е успял да привлече значителна финансова подкрепа за инвестиции в рамките на политиката за сближаване на ЕС. Налице е дългосрочна финансова подкрепа от страна на ЕС за Северна Ирландия в качеството ѝ на един от приоритетните региони, обхванати от цел 1. През периода 2000–2006 г., шестте програми (в това число „Изграждане на устойчив просперитет“ и програмата PEACE II) са получили помощ от ЕС, която възлиза на около 2,2 милиарда евро, към които се прибавя и финансовото участие на ЕС в международния фонд за Ирландия. Една от иновативните характеристики на политиката на сближаване на ЕС в Северна Ирландия беше създадената през 1995 г.програма PEACE II, чиято конкретна цел беше да подпомогне съвместните социално-икономически проекти с оглед подкрепата на мира и помирението между двете общности. За настоящия период на планиране, 2007–2013 г., Северна Ирландия разполага с 6 програми с финансово участие на Общността в размер на с 1,1 милиарда евро, сред които и е продължението на програмата PEACE. Чрез споменатите програми Съюзът е подпомагал – и ще продължи да подпомага – подобряването на качеството на живот на населението.

Регионът е бил активен и в други области на политиките на ЕС, както това е подробно отразено в приложението. За илюстрация, може да се изтъкнат някои важни постижения. В областта на политиката за предприятията Северна Ирландия активно е подкрепяла стопанската активност и иновациите чрез агенцията INVEST-NI, центровете „Евро инфо“ и центровете за разпространение на иновациите. Центърът за разпространение на иновациите в Белфаст се смята за един от петте центъра с най-добри постижения в цялата европейска мрежа, изразено под формата на насърчаване на международните трансфери на технологии, като е успял само с малък екип да действа като посредник при двадесет и осем подобни операции.

В областта на политиката по отношение на изследванията, в рамките на шестата рамкова програма (2000—2006 г.) Северна Ирландия е участвала заедно с 161 партньора в 146 договора за научни изследвания, като е получила 33,4 милиона евро от бюджета на ЕС. В областта на околната среда успехите включват плана за действие за намаляване на нитратите, както и проведените съвместно с Ирландия мерки за предотвратяване на нелегалния износ на отпадъци.

В областта на заетостта и равните възможности, предвид изключителния опит на Северна Ирландия, членовете на органа по въпросите на равенството участват в надзорния комитет, който ръководи проучването на Комисията върху многостранната дискриминация, а неправителствените организации от региона участват активно в мрежите за борба с дискриминацията.

Същевременно, занапред регионът трябва да положи още усилия, за да се справи със слабостите от социално-политически характер, като в тази област източник на подкрепа са по-силното включване в политиките на ЕС и службите на Комисията, представени в работната група за Северна Ирландия. По-специално, понастоящем икономическият просперитет в Северна Ирландия, както и другаде, вече не се базира само на онзи вид регионална специализация, която направи Северна Ирландия един от най-динамичните региони в глобален мащаб в края на деветнадесети и началото на двадесети век. Класическата икономика на местата беше заменена от икономика на потоците на работна сила, капитали, идеи и знание, така че сега повече от всякога включването в национални, европейски и глобални мрежи е важно за икономическата конкурентоспособност.

Ключово предизвикателство за повишаването на равнището на конкурентоспособност е придаването на повече динамика на частния сектор и насърчаването на създаването и развитието на нови предприятия. Въпреки че в Северна Ирландия в тази област е отбелязан напредък, може да бъде направено още не само да се подкрепят новосъздадените предприятия, но и да се подпомогнат конкурентоспособните предприятия да се задържат в дългосрочен план.

В това отношение част от усилията са свързани с установяването на по-тесни връзки между бизнеса и основните източници на иновации: университетите, изследователските институти и други средища на знания и изследвания, не само в региона, но и в по-широк европейски контекст. Освен това повишаването на конкурентоспособността зависи основно от човешките ресурси с висока квалификация, включително от развитието на лингвистични и други умения, необходими за задълбочаването на отношенията с останалата част от Европа и дори извън нея. Въпреки че образователните стандарти в Северна Ирландия са високи, продължава да е налице загриженост за пропастта в образователното равнище на гражданите с ниска или недостатъчна квалификация и тези, които имат високи постижения. В контекста на усилията за даване на тласък на основаната на знания икономика в Северна Ирландия, несъмнено е важно изцяло да се използва човешкият потенциал на региона. С посоченото е свързана и необходимостта от въвличане на по-голяма част от населението в икономическа дейност, по-специално чрез повишаване и актуализиране на уменията, чрез насърчаване на поемането на риск и предприемачеството и по този начин – на създаването на малки предприятия или самостоятелна заетост. Заедно с продължаващите усилия за повишаване на участието в работната сила на част от неактивните и маргинализираните групи, това би подобрило положението в Северна Ирландия по отношение на социалното приобщаване и би допринесло към борбата срещу бедността.

Налице са също и различни нужди в някои по-традиционни области. Между тях беше подчертана нуждата да се продължи процесът на модернизация на хранително-вкусовата промишленост, която продължава да бъде важна за бъдещето на региона дейност. Освен това влиянието на миналото е такова, че ресурсите за инвестиции в някои инфраструктури са били по-ниски, отколкото биха могли да бъдат. Тук се включват транспортната инфраструктура и инфраструктурата в областта на околната среда с оглед на увеличаващата се загриженост за спадането на традиционно високото качество на водата, като е налице и нужда от включване на водоснабдяването и управлението на отпадъците и инвестициите в тези области в изследванията в областта на екологичните иновации и околната среда.

4. Работа на работната група за Северна Ирландия, май 2007 г. – март 2008 г.

Както е посочено по-горе, от май 2007 г. работната група за Северна Ирландия успоредно с аналитичната си работа осъществяваше тясно сътрудничество с властите в Северна Ирландия с оглед на изпълнението на програмата за растеж и заетост.

- Първо, службите на Комисията дадоха предимство на бързото получаване на решения за новото поколение социално-икономически програми за 2007—2013 г.: в края на 2007 г. бе получено одобрение за пет от шестте програми: PEACE III, Програмата за конкурентоспособност и заетост, Програмата за Северна Ирландия на европейския социален фонд, Програмата за териториално сътрудничество със Западна Шотландия и Ирландия и Програмата за развитие на селските райони. Решението относно програмата за рибарството, която се организира на национално равнище за цялото Обединено кралство, се очаква да бъде взето в близките месеци, при положение, че програмата бъде предложена в съответствие с договорените срокове.

- Общото финансиране от страна на ЕС за шестте програми е над 1 милиард евро. Значението на решенията, взети по отношение на програмите, е в това, че те проправят пътя за авансово плащане на 42 милиона евро през 2007 г., което ще помогне на региона бързо да започне новия цикъл от инвестиране.

- Най-окуражителното е, че новата програма за конкурентоспособност и заетост на ЕФРР, най-обхватната от шестте програми, която разполага с финансова подкрепа от ЕС в размер на 473 милиона евро, заедно с програмата на Социалния фонд, разполагаща с подкрепа от ЕС от 165 милиона евро, бяха поставени твърдо в контекста на Лисабонската програма в смисъл, че повече от 85 % от ресурсите бяха предназначени за инвестиции, които са пряко насочени към конкурентоспособността. Комисията очаква изпълнението на тези важни европейски програми, с перспективата Северна Ирландия да се превърна в пример за най-добри практики в ЕС по отношение на използването на европейските регионални политики за осъществяването на програмата за растеж и заетост.

- В стремежа си да увеличи нивото на наличните за инвестиране ресурси, Комисията насърчи властите да проучат възможностите за основана на заем финансова подкрепа чрез използването на JEREMIE и JESSICA — инициативи съответно за малките и средните предприятия и за развитието на градовете. Вече са установени контакти с Европейската инвестиционна банка (JESSICA) и Европейския инвестиционен фонд (JEREMIE), за да бъдат проучени възможностите.

- Освен това, в светлината на затварянето на значимо промишлено предприятие (завода на „Seagate“), работната група за Северна Ирландия насочи вниманието към новия Европейски фонд за приспособяване към глобализацията, който, ако бъдат изпълнени необходимите критерии, може да помогне да бъдат финансирани разходите по преквалифициране.

Второ, работната група за Северна Ирландия работеше в тясно сътрудничество с администрацията на Северна Ирландия, като се опитваше да интегрира по-силно региона в европейските мрежи.

- Изграждане на връзки с Комисията Бяха установени по-системни контакти с департаментите на Комисията и като резултат, в Северна Ирландия има по-добра информираност за различните възможности, които се предлагат от политиките на ЕС, и за това как да се участва в състезанието за привличане на подкрепа в различните области. В това отношение се разглеждат или вече се изпълняват известен брой дейности:

- На по-ранен етап пример за това беше обявяването на търг в рамките на политиката на ЕС за трансевропейски транспортни мрежи (TEN), област, към която в миналото регионът прояви относително ограничен интерес. Като взе участие в търга в рамките на предложението на Обединеното кралство за програмата за транспорт TEN за 2007—2013 г., регионът си осигури финансова подкрепа за пътен проект с финансиране от страна на ЕС в размер на 10,64 милиона евро. Равнището на подкрепа е най-високото за Обединеното кралство с 16 % от общите разходи, при 5 % за другите части на Обединеното кралство.

- В областта на икономиката, основана на знанието , възможностите, предоставени от седмата рамкова програма на университетите, изследователските центрове и частния сектор, представляват особен приоритет за региона. Комисията подкрепя властите в Северна Ирландия да следват принципа да съсредоточават участието на региона в търгове в области, в които той е особено силен: аеронавтика, нанотехнологии, информационно общество, качество на храните и услуги. В областта на малките предприятия, бяха подчертани възможностите, които се предоставят на предприятията в рамките на програмата за конкурентоспособност и иновации и по-специално, в рамките на инициативата за екологични иновации и в областта на финансовия инженеринг.. Успоредно с това, с оглед на важността на човешкия фактор за развитието на основаната на знания икономика, беше обърнато внимание на увеличаването на участието на Северна Ирландия в различните инициативи на ЕС в областта на образованието, обучението и младежта. Резултатите подсказват, че може да бъде направено повече, за да бъдат подготвени студентите от Северна Ирландия за включване в програмата ERASMUS , която дава възможност на студентите от региона да развият езикови и други умения чрез обучение в образователни институции в други държави-членки на ЕС.

- В областта на околната среда и енергетиката контактите с Комисията разкриха потенциален интерес към програмите на ЕС, насочени към транспорта и енергетиката ( Concerto, Intelligent Energy, Civitas ), които могат да подпомогнат да се отиде отвъд вече предприетите значителни стъпки в областта на възобновяемите енергийни източници и енергийната ефективност, като същевременно има възможност за по-цялостно ангажиране в рамките на стратегията за устойчиво развитие чрез финансово подкрепяни от програмата Life+ проекти .

- Други действия в процес на изпълнение включват семинар за обучение между равнопоставени партньори относно политиката на ЕС за заетостта и неговата социална политика, който е предвиден за април 2008 г. Значително е напреднала и подготвителната работа по конференция за борбата срещу дискриминацията, която ще се състои в Белфаст в началото на юни 2008 г.

- Освен това, във важната за Северна Ирландия област на политиката за селското стопанство насърчаването на качествените храни чрез използване на географски наименования беше определено като приоритет. В съответствие с казаното, бяха подготвени документи за кандидатстване за схеми за качествени храни , които скоро ще бъдат подадени пред Комисията.

- Финансирани от ЕС програми за създаване на мрежи Вниманието на Северна Ирландия беше насочено към възможностите за участие в програми на ЕС за създаване на мрежи . По-специално, регионът изрази интерес да играе водеща роля в мрежата, подпомагана в рамките на инициативата „Региони за икономическа промяна“, която се съфинансира от Европейския фонд за регионално развитие. Това е първият случай, в който Северна Ирландия се изяви като водещо действащо лице, което отразява факта, че Северна Ирландия придобива увереност в собствените си възможности в контекста на ЕС.

- Споделяне на опит с други региони Северна Ирландия бе окуражена да сподели своя специфичен и в много отношения уникален опит в областта на разрешаването на конфликти с други региони. В това отношение първата крачка беше направена с организирането през октомври 2007 г. на специален семинар в рамките на годишната среща на регионите в Брюксел, известна като The Open Days, посветен на опита от прилагането на PEACE в Северна Ирландия, сравнен с опита на Кипър и Западните Балкани. Както е споменато по-долу, в Северна Ирландия има силен интерес към развиването на тази област на действие под някаква форма на институционален европейски инструмент за разрешаване на конфликти .

- Обединяване на силите с други региони Като част от интеграцията ѝ в по-неофициалните мрежи, които характеризират икономиката на ЕС, Северна Ирландия бе окуражена от работната група за Северна Ирландия по своя инициатива да се ангажира и да обменя опит с други региони. С цел да се сложи начало на процеса, работната група за Северна Ирландия организира установяване на контакти с успешната „Иновационна стратегия от Хелзинки“.

5. Северна Ирландия и работната група за Северна Ирландия: перспективи

Както бе посочено по-горе, в резултат от дейността на работната група за Северна Ирландия бяха определени известен брой важни тенденции, които регионът да следва. Комисията предложи да се запази работната група за Северна Ирландия, за да се подпомага регионът в работата му и да се следи напредъкът. Като част от стремежа да се гарантира успехът се предвижда обмяна да длъжностни лица, включително за кратки периоди. Бюрото на Северна Ирландия в Брюксел също изиграе важна роля в това отношение.

Работната група продължава да се стреми да повишава информираността в Северна Ирландия по отношение на европейските програми, срещите и форумите, които биха могли да представляват интерес за региона.

Работната група ще подкрепи региона и за постигането на обявената от него цел да участва в по-голяма степен в изработването на политиките на ЕС. Това предполага промяна на перспективата и на ролята – от статута на регион, който получава финансова подкрепа от ЕС, към такъв на участник в разработването на политическата програма на ЕС. Успехът в това отношение ще зависи от националния контекст, в който ще се организират консултации за политиките на ЕС, въпреки че работната група може да окаже помощ, като гарантира, че властите и останалите действащи лица са изчерпателно информирани, например чрез бюрото на Комисията в Белфаст.

И накрая, както е посочено по-горе, властите в Северна Ирландия изразиха интереса си за насърчаване на разработването на инструмент, който да предоставя изследвания и съвети, свързани с разрешаването на конфликти. Ролята на подобен инструмент, организацията му и неговите източници на финансиране понастоящем са обект на активно обмисляне в Северна Ирландия, като се отчита фактът, че в самия регион и в Ирландия има вече съществуващи инициативи в тази насока. Службите на Комисията признаха потенциално ценния принос, който може да донесе опитът от мирния процес в Северна Ирландия за превенцията и разрешаването на конфликтите и за изграждането на мира в други части на света, и отговориха утвърдително на искането на властите за съвместно разглеждане на пътищата напред . Например, в контекста на постоянния политически диалог между Европейския съюз и трети страни и на разпоредбите, които уреждат провежданите понастоящем програми за помощ, и по конкретно в контекста на диалога по въпросите на регионалната политика със страни като Китай, Русия и Бразилия, Комисията ще насочи вниманието към специфичния принос на програмите PEACE за социалното и икономическото развитие. Би могло да се очаква, че това ще доведе до сътрудничество с трети страни конкретно по въпросите на мира и помирението, което се поощрява в рамките на програмите PEACE, и което ще използва опита, натрупан в Северна Ирландия.

[1] http://ec.europa.eu/growthandjobs/pdf/integrated_guidelines_en.pdf.

[2] Главни дерекции AGRI, EAC, EMPL, ENTR, ENV, FISH, RTD, TREN, SG, както и Европейската инвестиционна банка